Súradnice: 65°58′S 29°11′V﻿ / ﻿65,967°S 29,183°V﻿ / 65.967; 29.183

**Kuusamo** je fínske mesto v provincii Oulu v kraji Pohjois-Pohjanmaa (Severná Pohjanmaa). V roku 2011 tu žilo 16 491 obyvateľov.
Je to druhé najväčšie mesto Fínska podľa rozlohy.

Dejiny
------

V minulosti Kuusamo patrilo najprv Saamom (Laponcom), neskôr Fínom, Švédom a nakoniec až do fínskej nezávislosti v roku 1917 Rusom. V zime roku 1939 stratilo v tzv. Zimnej vojne Kuusamo asi 1 600 km² zo svojho územia, ktoré dodnes patrí k Rusku. Rovnako sa muselo 2 100 obyvateľov z ruskej oblasti presťahovať na územie fínskej časti Kuusama. Počas pokračovacej vojny v rokoch 1941 – 1944, na konci druhej svetovej vojny slúžilo Kuusamo ako potravinový sklad pre nemeckých a fínskych vojakov. Ten neskôr prevzali Rusi, ktorí ho pri svojom odchode spálili.

Mesto bolo prestavané v rokoch 1945 až 1952 a v 60-tych rokoch došlo k jeho rozmachu, no populačný rast sa rýchlo zastavil pre nedostatok pracovných miest, čo spôsobilo, že veľa obyvateľov odišlo za prácou do iných miest. Od 80. rokov populácia opäť pomaly rastie.

Kuusamo sa v roku 2000 oficiálne stalo mestom.

Časti
-----

Kuusamo je možné rozdeliť do štyroch veľmi odlišných oblastí:

### Severné Kuusamo

Nachádza sa tu národný park Oulanka, tiež rieky Kitkajoki, Oulankajoki a Kuusinkijoki spolu s veľkými kaňonmi. Je to raj pre peších turistov, rybárov a kanoistov.

### Ruka región

Ruka Ski areál je jedným z najlepších a najväčších lyžiarskych stredísk vo Fínsku. Skokanské mostíky K-120, areál freestylového lyžovania *Battery Run* a *Vuosseli Superpipe* ponúkajú množstvo aktivít hlavne pre outdoorových nadšencov. Ruka sa môže pochváliť najdlhšou lyžiarskou sezónou vo Fínsku (a pravdepodobne aj v celej severnej Európe), ktorá trvá priemerne viac ako 200 dní v roku.

### Východné Kuusamo

Východné Kuusamo je charakteristické nedotknutými lesmi, jazerami a riekami, vhodnými pre pešiu turistiku a rybárčenie. Rozprestiera sa na vrchole jedného z mnohých kopcov v okolí, odkiaľ je možné vidieť ruské hranice.

### Južné Kuusamo

Táto časť je charakteristická lesmi a rašeliniskami. Je tu niekoľko chránených oblastí a náučných chodníkov. Najzaujímavejšími miestami sú vrch Iivaara a jazero Julma Ölkky.

Kultúra
-------

### Hannu Hautala Nature Photography Centre

Je centrum, kde sú vystavené knihy a fotografie Hannuho Hautalanu. Hautalana je najznámejším fotografom prírody, ktorý publikoval vo Fínsku počas svojej kariéry viac ako 34 kníh s fotografiami prírody. Hannu teraz žije v Kuusame a je zriaďovateľom tohto centra, prvého svojho druhu vo Fínsku, kde odovzdáva svoje skúsenosti z fotografovania prírody tým, ktorí chcú ísť v jeho stopách. Okrem digitálnych fotografií na stene sa tu nachádza kaviareň, čitáreň, galéria, informačná oblasť, detský kútik a výstavná sieň pre dočasné výstavy prác ostatných fotografov.

Pamiatky
--------

### Pyhän Ristin kirkko

V preklade Kostol svätého kríža bol postavený v roku 1951 a stojí na rovnakom mieste ako jeho predchodca, starý drevený kostol, postavený v roku 1802. Vo veži sú dva zvony. Väčší z nich daroval cirkvi kráľ Karol XI. v roku 1698 a menší darovali kostolu v roku 1721 protestantskí duchovní, ktorí našli útočisko v Kuusame počas vojny v rokoch 1700 – 1721.

Pôvodný kostol zhorel do tla spolu so zvyškom mesta na konci druhej svetovej vojny, kedy mesto vypálili Rusi pri ich odchode z oblasti, ale zvony za veľmi zvláštnych okolností prežili.

Partnerské mestá
----------------

* Švédsko  Avesta, Švédsko
* Nórsko  Askøy, Nórsko
* Čína  Sanya, Čína
* Rusko  Louchi, Rusko

Osobnosti
---------

* Jarkko Oikarinen – vynálezca IRC
* Anssi Koivuranta – skokan na lyžiach
* Hannu Hautala – fotograf

Galéria
-------

* Pamätník obetí ruských partizánovPamätník obetí ruských partizánov
* Kostol v KuusameKostol v Kuusame
* Národný park OulankaNárodný park Oulanka
* Lyžiarske stredisko Ski Ruka Lyžiarske stredisko Ski Ruka

Iné projekty
------------

Commons
* Spolupracuj na Commons Commons ponúka multimediálne súbory na tému **Kuusamo**

Referencie
----------

1. ↑   *Počet obyvateľov v roku 2011* [online]. 2011, [cit. 2012-01-11]. Dostupné online. (fínsky)
2. ↑   *Kuusamo City Centre* [online]. [Cit. 2012-01-11]. Dostupné online. (anglicky)
3. ↑   *Kuusamo, the area of many faces* [online]. [Cit. 2012-01-11]. Dostupné online. (anglicky)
4. ↑   *Hannu Hautala Nature Photography Centre* [online]. [Cit. 2012-01-11]. Dostupné online. (anglicky)
5. ↑   *Kuusamo Holy Cross Church* [online]. [Cit. 2012-01-11]. Dostupné online. (anglicky)

Externé odkazy
--------------

* Oficiálna stránka mesta (po fínsky)